Reverendo patri et domino Willelmo, abbati Cluniacensi, et ejusdem ecclesie sacro conventui, Antelmus, Dei gratia, Patracensis ecclesie archiepiscopus, salutes in Deo salutari nostro, et debitam reverentiam. Cum sim filius et alumpnus ecclesie Cluniacensis, quicquid boni vel honesti in me (quamvis parum sit) repperio, id ipsum a matre mea Cluniacensi ecclesia habui: et quoniam de jure cautum est, ut si filius vel servus ingratus extiterit, in Domini potestate servus redeat, vel filius exheredetur; ego autem, non ingratus, set beneficiorum in me collatorum memor, ob salutem anime mee et tocius conventus ecclesie nostre, ex consensu ipsius conventus, donamus et tradimus vobis et successoribus vestris, et conventui Cluniacensi, domum Sancte Marie de Ierocomata, cum omnibus appenditiis suis, sitam prope civitatem Patracensem, ita liberam ab omnibus exactionibus, quod successores nostri nullum gravamen nec procurationem aliquam possint a vobis exigere, neque vos possint compellere venire ad synodum; set ipsa domus quam vobis concessimus annuatim unum optimum exsamitum expensis suis vobis transmittat, et nos domui predicte de redditibus nostris assignabimus, unde istud solvere possit; rogantes ut in capitulo presentetur et orationes a conventu pro donatoribus Deo offerantur, et pro ipso donatore tricennarium fiat, et pro successoribus suis archiepiscopis similiter. De fratribus vero, si breves eorum ad vos pervenerint, tanquam uni de fratribus vestris qui de obedientiis vestris venerint, idem offitium persolvatis pro eis. Actum ab incarnatione Domini, millesimo ducentesimo decimo.